TUFซื้อMWBกำไรพุ่ง30%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ลดปันผล3ปีแลกโตกระโดดหยุดลงทุนใหญ่เร่งใช้หนี้คืน
โพสต์ทูเดย์ — TUF วอนผู้ถือหุ้นอดทนรับปันผลน้อย 3 ปี หลังซื้อ MWB แลกผลงานก้าวกระโดด ปีหน้ารายได้กำไรโตกว่า 30% จากปีนี้ มาร์จินเพิ่ม 
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟร์เซ่น โปรดักส์ (TUF) เปิดเผยว่า การเข้าซื้อ MW Brands Holdings SAS (MWB) ผู้ผลิตปลาทูน่ากระป๋องของยุโรปยังไม่เห็นผลชัดเจนในปีนี้ โดยคาดว่ารายได้จะเพิ่มขึ้นเพียง 10% จากปีก่อนที่มีรายได้ 6.9 หมื่นล้านบาท เป็น 7.6 หมื่นล้านบาท และกำไรสุทธิใกล้เคียงปีก่อนที่ 3,344 ล้านบาท 
สำหรับผลการควบรวมกิจการจะเห็นชัดเจนในปีหน้า ที่จะทำให้รายได้และกำไรสุทธิเติบโตกว่า 30% รวมถึงอัตรากำไรขั้นต้น (มาร์จิน) ที่เพิ่มขึ้นจากเดิมอยู่ที่ 1416% เป็น 1518% เนื่องมาจาก MWB มีอัตรากำไรที่ดีกว่า TUF และทำให้รายได้ในรูปสกุลเงินเหรียญสหรัฐของบริษัทถึงเป้าหมาย 3,000 ล้านเหรียญสหรัฐ เร็วกว่ากำหนดเป็นปี 2555 และตั้งเป้าหมายใหม่รายได้ 4,000 ล้านเหรียญสหรัฐ ในปี 2558
อย่างไรก็ตาม สัดส่วนหนี้สินต่อทุนที่เพิ่มขึ้นเป็น 1.7 เท่า ทำให้บริษัทตั้งเป้าหมายจะนำเงินสดจากผลการดำเนินงานเร่งใช้หนี้ภายใน 3 ปีนี้ให้เหลือ 1 เท่า และไม่ลงทุนพิเศษใดๆ ในช่วงนี้ เพื่อให้กลับมาจ่ายปันผลได้ตามปกติที่ 50% ของกำไรสุทธิ
“เราจะต้องลดหนี้สินต่อกำไรก่อนหักดอกเบี้ยภาษีและค่าเสื่อมราคาลงจาก 4.25 เท่าเหลือ 2.5 เท่า จึงจะสามารถกลับมาจ่ายปันผลในอัตราปกติได้” นายธีรพงศ์ กล่าว
ทั้งนี้ ในผลการดำเนินงานปี 2554 เป็นต้นไป บริษัทจะจ่ายปันผลลดลงจากปกติ โดย 2 ปีที่ผ่านมาจ่ายหุ้นละ 1.80 บาท หรือใช้งบประมาณในการจ่ายปันผลต่อปีกว่า 1,600 ล้านบาท จะลดลงเหลือไม่เกิน 1,200 ล้านบาท เท่ากับว่าสามารถจ่ายเต็มที่ได้หุ้นละกว่า1.20 บาท ซึ่งเป็นเงื่อนไขเงินกู้ยืม
นายธีรพงศ์ ยังเชื่อว่าผู้ถือหุ้นยังได้อัตราผลตอบแทนปันผลที่ 23% และธุรกรรมการควบรวมในครั้งนี้เป็นผลดีต่อผู้ถือหุ้นระยะยาวที่ผลการ ดำเนินงานเติบโตแบบก้าวกระโดด
“เป็นการยากที่เราจะสร้างแบรนด์เองแล้วเติบโตไปนอกประเทศ เทียบกับแบรนด์เก่าแก่ในต่างประเทศที่อยู่มานานนับ 100 ปี”
นายธีรพงศ์ เชื่อว่าหลังจากนี้ 2 ปี อัตราผลตอบแทนต่อผู้ถือหุ้น (ROE) และอัตราผลตอบแทนต่อสินทรัพย์ (ROA) ของ TUF จะเพิ่มสูงมากจาก 2 ปีที่ผ่านมา อัตราผลตอบแทนต่อผู้ถือหุ้นกว่า 20% เพราะอัตราการเติบโตของกำไรเป็นเลขสองหลักมาตลอด
ดังนั้น แผนการลงทุนใน MWB จะช่วยให้ใช้แบรนด์ของ MWB อย่างเต็มที่ เพื่อเปิดตลาดยุโรปอย่างเต็มตัว โดยอาศัยจุดแข็งของ TUF ในการทำการตลาดเพื่อเน้นการส่งออกไปยังประเทศเป้าหมายใหม่ การเพิ่มรายได้จากการเพิ่มอัตราผลตอบแทนของปลาทูน่าและใช้ประโยชน์จากภาระภาษีนำเข้าทูน่าที่ผลิตได้จากโรงงานทั้งสองแห่ง คือ ที่ซีเชลส์และกานาที่เป็น 0% ในปัจจุบัน และการลดต้นทุนโดยการเพิ่มอำนาจการต่อรองในการจัดซื้อ